Porkkalan lukio

Porkkalan lukio on yleislukio Kirkkonummen keskustassa. Lukiossa opiskelee noin 600 opiskelijaa, ja opettajia on noin 35. Lukion rehtori on Akseli Salmi, ja opetuskielenä on suomi. Lukion opetus on jaettu 5 periodiin. 
Esimerkiksi vuonna 2025 lukioon on tultu keskiarvoilla 9,5-7,42 ja keskiarvojen keskiarvo oli 7,9. Lukio on menestynyt hyvin STT:n lukiovertailuissa: vuonna 2019 se sijoittui valtakunnallisesti kuudenneksi ja suomenkielisistä lukioista toiseksi parhaaksi. Suurten lukioiden vertailussa se oli vuonna 2022 sijalla 20. [1] ja vuonna 2024 sijalla 15. [2]. 
Lukiossa opiskelijat voivat suuntautua erilaisiin polkuopintoihin oman kiinnostuksensa mukaan. Tarjolla on LUMA-polku, tulevaisuuspolku, hyvinvointi ja liikunta -polku sekä taidepolku, joissa opiskelijat voivat syventää osaamistaan valituissa aineissa. 
Porkkalan lukiossa on laaja kielitarjonta. Pitkinä kielinä voi opiskella englantia, saksaa ja ruotsia, ja lyhyinä kielinä espanjaa, saksaa, ranskaa ja venäjää. Opintotarjonta on suunniteltu siten, että opiskelija voi yhdistää laajat LUMA-aineiden opinnot ja kielten opiskelun. Porkkalan lukiossa on laaja opintotarjotin kaikissa aineissa.  
Lukio järjestää myös kansainvälisiä ja kotimaisia opintomatkoja. Opintomatkat suuntautuvat muun muassa Eurooppaan ja Yhdysvaltoihin, ja kotimaassa opiskelijat voivat osallistua Lapin-vaellukselle, laskettelumatkalle Vuokattiin sekä pyöräretkelle Ahvenanmaalle. Lukio on hakemassa Erasmus+-akkreditointia. 
Vuoden 2027 alussa Porkkalan lukio muuttaa uusiin tiloihin Sivistyksen talo Lyyraan Kirkkonummen kirkon ja kirjastotalo Fyyrin viereen. Samassa rakennuksessa aloittavat myös Kyrkslätts gymnasium ja Kirkkonummen opistot (musiikkiopisto, kuvataidekoulu ja kansalaisopisto). 
Historiaa.
Porkkalan lukio perustettiin vuonna 1966 nimellä Porkkalan yhteiskoulu Kirkkonummen Venäläiselle kentälle. Tällöin koulu toimi parakeissa. Alussa koulutoimintaa tukivat Suomen Sokeri ja Nokia, kuten myös yksityiset henkilöt ja yhteisöt. Sittemmin koulu sai väistötilat Gesterbyn tiilikoulusta. [3] 
Lukuvuonna 1975-76 lukioluokista muodostettiin erillinen koulunsa, joka sai rehtorikseen Erkki Pärkän ja jonka nimeksi tuli Porkkalan lukio. Kirkonkylän koulukeskukseen lukio muutti vuonna 1980, mutta jo vuotta aiemmin keskustaan.  [4]   
Syksyllä 2011 Kirkkonummen vanhat lukiot, Porkkalan lukio ja Masalan lukio, yhdistyivät kahdessa opetuspisteessä toimivaksi lukioksi. Vuoden 2015 alussa lukio-opetus loppui Masalan toimipisteessä ja lukion toiminta siirtyi täysin Kirkkonummen keskustaan nykyisiin opetustiloihin. Lukioiden yhdistämistä johti Matti Autero, josta myöhemmin tuli lukion pitkäaikainen rehtori. 
Luokallinen lukio muuttui luokattomaksi vuonna 1995. Lukiossa on toiminut myös vuonna 2000 perustettu aikuislinja. Nykyinen aikuislinjatoiminta on suunnattu vain Porkkalan päivälukion opiskelijoille. 
Porkkalan lukiossa oli erillisenä hakukohteena vuosina 2021-2025 tulevaisuuslinja. Tulevaisuuslinjan opintojen keskeiset aiheet olivat tieteellinen ajattelu, teknologian kehityksen trendit ja kestävän kehityksen periaatteet. Nykyisin Suomen mittakaavassa ainutlaatuisia tulevaisuusopintoja voi opiskella Porkkalan lukion tulevaisuuspolulla, mutta erillisestä hakukohteesta on luovuttu.